ურის ციხე
ურის ციხე — საფორტიფიკაციო ნაგებობა არდაჰანის რაიონში, ისტორიული არტაანის სოფელ ურში, თანამედროვე სოფელ ალტაშში (თურქ. Altaş). მდებარეობს მდინარე მტკვრის მარცხენა ნაპირზე, სოფლის განაპირას, მაღალ ბორცვზე. ციხის წრიული ფორმის გალავანი ნაგებია უხეში, საშუალო ზომის ქვების მშრალი წყობით, ხოლო შიგნით მდებარე გალავანს შერწყმული კოშკი დუღაბითა და მსგავსი ქვებითაა ნაგები, გალავანში ჩართულია სამი ნახევარწრიული გოდოლი, შესასვლელი ჩრდილოეთიდანაა მოწყობილი. ციხე კარგად მოჩანს ავტომაგისტრალიდან. ური და ურის ციხე მრავალჯერაა მოხსენიებული წერილობით წყაროებში.